  vk.com (Лыжные гонки Удмуртии) Анжелика Тихонова корреспондент Удмуртиысь Владислав Лекомцев куасэн бызьылонъя Дуннелэн кубокезлэсь хрусталь глобуссэ утӥз. 2021-2022 сезонын сизьым ӵошатсконъёсыз пӧлысь куатяз вормиз но оглом 640 балл люказ («сылӥсьёс» категориын). Со сярысь элькунысь куасэн бызьылонъя федерацилэн пресс-службаез ивортӥз. Дуннелэн кубокезлэсь азьветлӥсьёссэ пусъён Швециысь Эстерсундын ортчиз. 28-тӥ толшоре отын суй-пыдзыя сӧсыр спортсменъёс пӧлын йылпумъясь ӵошатсконъёс ортчизы.  Спортсменмылэн шыкысаз та хрусталь глобусэз биатлонъя но куасэн бызьылонъя Дуннелэн кубокъёсызлы йылпумъянъёсъя укмысэтӥез луиз. Куасэн бызылонын кыкетӥ но куинетӥ интыосты озьы ик Россиысь спортсменъёс басьтӥзы. Кыкетӥ Виталий Малышев луиз (515 балл), куинетӥ – Александр Проньков (500 балл). Дуннелэн кубокез улсын биатлонъя ӵошатсконъёс азьланьтӥсько на. 31-тӥ толшоре Владислав Лекомцев спринт амалэн ӵошатсконын, ыбылӥськоназ одӥг пол но янгышатэк, нырысетӥ луиз. Вожвылъяськонзы 1-тӥ тулыспалэ йылпумъяськоз. Нош 4-13 южтолэзе Владислав Лекомцев Россиысь параспортсменъёсын ӵош Пекинын Паралимпиадае пыриськоз. Ӵапак отын ик соослэн куасэн бызьылонъя сезонзы йылпумъяськоз. Тодэ вайытом, кемалась ик ӧвӧл Норвегиысь Лиллехаммерын спортысь тол амалъёсъя дуннелэн чемпионатаз Владислав Лекомцев вань ӵошатсконъёсын вормиз но сизьым полэс чемпион луиз. Тегъёс: Спорт ВладиславЛекомцев Удмуртия ДуннелэнКубокез Россия  